钦定古今图书集成/明伦汇编/官常典/第174卷 > 《谢封康乐侯表》谢灵运
## 钦定古今图书集成/明伦汇编/官常典/第174卷 > 《谢封康乐侯表》谢灵运

“昔强氐暴虐，恃僭历纪，既噬五都，志吞六合，遂陷没
河，倾覆南汉，凌藉纪郢，跨越淮泗。于时策画惟疑，地
险已谢咸愳，君臣同泯，有生无馀。”亡祖奉国威灵，董
符戎重，尽心所事，克黜祸乱，功参盘鼎，胙土南服。逮
至臣身，值遭泰路，日月改晖，荣落代运，输税唐化，生
幸无已，不悟天道下济，鸿钧曲成，迺眷遐绩，式是兴
征，分虎纽龟，复显茅土，鸣玉拖绂，班景元勋。泽洽往
德，恩覃来裔，永惟先踪，远感崩结，岂臣尫弱，所当忝
承。臣闻至公无私，甄善则一，皇恩远被，残代可侔。是
以信陵之贤，简在高祖之心；望诸之道，复获隆汉之
封。观史叹古，钦兹盛美。岂谓荣渥，近霑微躬，倾宗殒
元，心识其会，酬恩答厚，罔知所由。